Marad a gyertya
Marad a gyertya és a teknõ abban a hat ásotthalmi tanyában, amely villanyra nyert 22 milliót pályázaton. A polgármester állíttatta le a programot, mert úgy látta, nem éri meg.
Gyertyával világítanak, teknõben mosnak, és aggregátort használnak a tévéhez Réti Péterék az ásotthalmi tanyavilágban. Huszonegy éve vette mostani otthonát a nyugdíjas házaspár, azóta várja a villanyt. Utánanéztek már, mennyibe kerülne beköttetni az áramot, de olyan messze laknak a gerinchálózattól, hogy 5 milliót kellett volna rákölteniük. Tavaly a polgármesteri hivataltól azt az ajánlatot kapták, hogy az önkormányzat a tanyavillamosítási programban 22 millió forintra pályázik hat tanya ellátására, és az övék lehet az egyik. A pályázat nyert, mégsem teljes az örömük.

Gépek az utakra
Tavaly az önkormányzat a tanyafejlesztési programban több mint 30 millió forintot nyert eszközvásárlásra. A gépekkel az egész külterületi úthálózatot rendben tarthatják.

– Az új polgármester összehívta az érintetteket. Elmondta, hogy hiába kértek 3,5 millió forintot egy tanya napelemes felszerelésére, csak 1,2 milliós fejlesztést enged a pályázati kiírás. Ebbõl pedig a kivitelezõ szerint 1,5 kilowattos, azaz 6 amperes rendszert lehet kiépíteni, magyarán: 3 villanyégõt bírna el. És ha ez meglesz, a közeljövõben nemigen pályázhatnak bõvítésre – foglalta össze csalódásukat a fiuk, Réti Norbert. Derült égbõl villámcsapásként érte a családot az is, hogy a 10 százalékos önrészt nekik kellene befizetniük. A hat család ezek után úgy döntött, hogy lemond a fejlesztésrõl.
Toroczkai László polgármestertõl megtudtuk, nyilvános testületi ülésen kivitelezõket keresett a tanyavillamosításra. Akkor derült ki, hogy a pályázatban vállalt fejlesztés a feléért megoldható. Az is világos lett, hogy az érintett tanyatulajdonosok nem mind tudnak az õket érintõ elképzelésrõl, az önerõrõl pedig egyáltalán nem hallottak. Nem azért laknak tanyán, mert olyan sok a pénzük, hogy az önerõt ki tudnák fizetni. Ezért a községvezetõ leállította a pályázatot. Tájékoztatta a családokat: nem valószínû, hogy záros határidõn belül újabb tanyavillamosítási pályázat lesz. Ha legközelebb kiírnak ilyet, akkor elindul rajta a település, és a most kimaradt tanyák elõnyt élveznek. Ha szükséges, az önkormányzat az elõfinanszírozásban is segíteni fog.
Az elõzõ polgármestert is kerestük, de nem tudtuk elérni.
Ásotthalom Szeged tanya önkormányzat